Document ID: 32014D0790

ODLUKA VIJEĆA
od 10. studenoga 2014.
o stajalištu koje u ime Europske unije treba zauzeti u okviru Zajedničkog odbora osnovanog na temelju Sporazuma između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba, u pogledu izmjene Priloga II. tom sporazumu o koordinaciji sustavâ socijalne sigurnosti
(2014/790/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 48., u vezi s njegovim člankom 218. stavkom 9.,
uzimajući u obzir prijedlog Europske komisije,
budući da:
(1)
Sporazum između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba (1) („Sporazum”), potpisan je 21. lipnja 1999. i stupio je na snagu 1. lipnja 2002.
(2)
Člankom 18. Sporazuma predviđeno je da Zajednički odbor osnovan na temelju članka 14. Sporazuma („Zajednički odbor”) može odlukom donijeti izmjene Priloga II. Sporazumu o koordinaciji sustavâ socijalne sigurnosti.
(3)
Kako bi se zadržala dosljedna primjena pravnih akata Unije te izbjegle administrativne i moguće pravne teškoće, Prilog II. Sporazumu potrebno je izmijeniti radi uključivanja novih pravnih akata Unije na koje se Sporazumom trenutačno ne upućuje.
(4)
Primjereno je utvrditi stajalište koje u ime Unije treba zauzeti u okviru Zajedničkog odbora u pogledu izmjene Priloga II. Sporazumu.
(5)
Stajalište Unije u okviru Zajedničkog odbora trebalo bi se stoga temeljiti na priloženom nacrtu Odluke,
DONIJELO JE OVU ODLUKU:
Članak 1.
Stajalište koje u ime Europske unije treba donijeti u okviru Zajedničkog odbora osnovanog na temelju članka 14. Sporazuma između Europske zajednice i njezinih država članica, s jedne strane, i Švicarske Konfederacije, s druge strane, o slobodnom kretanju osoba („Zajednički odbor”), temelji se na nacrtu Odluke Zajedničkog odbora koji je priložen ovoj Odluci.
Predstavnici Unije u okviru Zajedničkog odbora mogu dogovoriti manje tehničke izmjene nacrta Odluke bez potrebe za daljnjom odlukom Vijeća.
Članak 2.
Nakon donošenja, Odluka Zajedničkog odbora objavljuje se u Službenom listu Europske unije.
Članak 3.
Ova Odluka stupa na snagu na dan donošenja.
Sastavljeno u Bruxellesu 10. studenoga 2014.

Labels: 11
5
0
18
15